62022CO0302_INF
Ordonanța Curții (Camera a opta) din 3 octombrie 2022 ‑Freebird Airlines Europe
(Cauza C‑302/22)
„Trimitere preliminară – Articolul 99 din Regulamentul de procedură al Curții – Transporturi aeriene – Regulamentul (CE) nr. 261/2004 – Articolul 5 alineatul (3) – Compensație pentru pasagerii aerieni în cazul întârzierii prelungite a zborurilor – Exonerare de obligația de compensare – Împrejurări excepționale – Coliziune între o aeronavă și păsări – Manevră de frânare de urgență care a determinat deteriorarea pneurilor acestei aeronave”
Transporturi – Transporturi aeriene – Regulamentul nr. 261/2004 – Articolul 5 alineatul (3) – Compensare și asistență a pasagerilor – Anulare sau întârziere prelungită a zborurilor – Exonerare de obligația de compensare – Condiție – Împrejurări excepționale – Noțiune – Întreruperea fazei de decolare a unei aeronave, cauzată de coliziunea acesteia cu păsări și care a dus la o manevră de frânare de urgență care a deteriorat pneurile aeronavei – Includere – Luarea de către operatorul de transport aerian a tuturor măsurilor rezonabile pentru a evita anularea sau întârzierea – Conținut – Verificare de către instanța națională
[Regulamentul nr. 261/2004 al Parlamentului European și al Consiliului, considerentele (14) și (15) și art. 5 alin. (3) și art. 7]
(a se vedea punctele 16-23 și dispozitivul)
Dispozitivul
Articolul 5 alineatul (3) din Regulamentul (CE) nr. 261/2004 al Parlamentului European și al Consiliului din 11 februarie 2004 de stabilire a unor norme comune în materie de compensare și de asistență a pasagerilor în eventualitatea refuzului la îmbarcare și anulării sau întârzierii prelungite a zborurilor și de abrogare a Regulamentului (CEE) nr. 295/91
trebuie interpretat în sensul că:
întreruperea fazei de decolare a unei aeronave cauzată de coliziunea acesteia cu păsări și care conduce la o manevră de frânare de urgență care deteriorează anvelopele acestei aeronave intră în sfera noțiunii de „împrejurare excepțională”, în sensul acestei dispoziții.